
Tisztelt Elnök Úr!
A fent említett eljárás keretében a Foglalkoztatási és Szociális Bizottság azt a feladatot kapta, hogy nyilvánítson véleményt az Ön bizottsága számára. 2025. szeptember 2-i ülésén a bizottság úgy határozott, hogy e levél formájában nyilvánít véleményt.
A Foglalkoztatási és Szociális Bizottság 2025. szeptember 8-i ülésén megvizsgálta a kérdést. Ugyanezen az ülésen a bizottság úgy határozott, hogy az alábbi véleményt nyújtja be a Költségvetési Bizottságnak mint illetékes bizottságnak.
Tisztelettel:
Li Andersson


VÉLEMÉNY
A.	mivel a Goodyear (Goodyear Germany GmbH) vállalatnál Németországban történt elbocsátásokat követően Németország 2025. március 10-én az Európai Globalizációs Alkalmazkodási Alap (EGAA) igénybevételére irányuló kérelmet nyújtott be az (EU) 2021/691 rendelet (EGAA-rendelet) 8. cikke (1) bekezdésének megfelelően; mivel a vállalat a NACE Rev. 2. rendszer szerinti 22. gazdasági ágazatban (Gumi-, műanyag termék gyártása) működött; mivel a létszámleépítésre Kassel (DE73) és Darmstadt (DE71) NUTS 2 szintű régiókban került sor, a Goodyear fuldai és hanaui termelési telephelyein történt elbocsátások miatt;
B.	mivel Németország a kérelmét az (EU) 2021/691 rendelet 4. cikke (2) bekezdésének a) pontja szerinti beavatkozási kritériumok alapján nyújtotta be, amely a támogatást a következőkhöz köti: legalább 200 elbocsátott munkavállaló egy négyhónapos referencia-időszak alatt (ez esetben 2024. szeptember 1. és 2025. január 1. között) egy vállalaton belül egy tagállamban, ideértve a beszállítók vagy a továbbfeldolgozó vállalatok körében elbocsátott munkavállalókat és/vagy a tevékenységüket megszüntető önálló vállalkozókat is; mivel a kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek;
C.	mivel a kérelem 1 171 elbocsátott munkavállalóra vonatkozik, akiknek megszűnt a tevékenysége;
D.	mivel 2025. augusztus 26-án a Bizottság az EGAA Németország javára történő igénybevételéről szóló határozatra irányuló javaslatot nyújtott be, hogy támogassa a 915 megcélzott kedvezményezett munkaerőpiacra történő újbóli visszailleszkedését, és erről tájékoztatta a Parlamentet és a Tanácsot;
E.	mivel az elbocsátásokhoz vezető események közé tartozik a Goodyear egyik németországi gyártólétesítményének a globalizáció miatti teljes, egy másiknak pedig a részleges bezárása; mivel a Goodyear Tire & Rubber Company egyike a világ vezető gumiabroncsgyártóinak, és németországi székhelye Hanauban található; mivel 2017 végén a Goodyearnek be kellett zárnia a Philippsburgban található gyártóüzemét, amely az EGF/2017/008 DE/Goodyear referenciaszámú kérelem tárgyát képezte; mivel egy további szerkezetátalakítási folyamat részeként a jelenlegi kérelem a fuldai gyártóüzem bezárását és a hannaui termelőlétesítmény részleges leállítását követi; mivel további németországi üzemek találhatóak Fürstenwalde, Wittlich és Riesa városokban; mivel a gumiabroncs-ágazatbeli kereslet gyors visszaesése, valamint az Ázsiából származó olcsó behozatal okozta erős nyomás és a folyamatos költségnövekedés (energia, bérek) strukturális kapacitásfelesleget eredményezett, különösen Németországban; mivel ezért 2024 júniusában a Goodyear úgy határozott, hogy beszünteti a gyártást a fuldai telephelyen (ami annak bezárásához vezetett), és csökkenti a személyzet létszámát más telephelyeken, különösen Hanauban;
F.	mivel a Bizottság hangsúlyozta, hogy a Goodyear legtöbb volt munkavállalója számára óriási kihívást jelent és jelentős erőfeszítést igényel majd új munkahelyet találni, mivel képesítéseik sok esetben elavultak, és e munkavállalók hagyományos gumiipari készségprofiljai rendkívül kis mértékben felelnek meg az érintett régiók foglalkoztatási igényeinek;
H.	mivel Németország jelezte, hogy 2024. június 24-én üzemi megállapodás jött létre a munkáltató és az üzemi tanács között egy transzfervállalat létrehozásáról; mivel a német hatóságok szerint az elbocsátó vállalkozás nem köteles transzfervállalatot létrehozni vagy annak létrehozásához hozzájárulni; mivel az elbocsátó vállalkozás részvétele nélkül azonban nem létesíthető transzfervállalat; mivel azonban a német szociális jog meghatározza a jogi keretet arra az esetre, ha az elbocsátó vállalat felajánlja a transzfervállalat létrehozásában való részvételét, és a szociális partnerek is beleegyeznek a transzfervállalat létrehozásába; mivel az e transzfervállalatokba való belépés több hullámban történik, a Goodyear Germany GmbH munkavállalói és a transzfervállalat irányítására kiválasztott szolgáltató, a PMB International GmbH között létrejött háromoldalú megállapodások alapján; 
I.	mivel az EGAA-támogatás éves maximális összege (2018-as árakon számítva) a 2024. február 29-i (EU, Euratom) 2024/765 tanácsi rendelettel módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendelet 8. cikkében meghatározottaknak megfelelően 30 millió EUR;
ezért a Foglalkoztatási és Szociális Bizottság felhívja a Költségvetési Bizottságot mint illetékes bizottságot, hogy állásfoglalásra irányuló indítványába foglalja bele a következő javaslatokat:
1.	emlékeztet arra, hogy az EGAA célja a kedvezményezettekkel való szolidaritás kinyilvánítása és a kedvezményezettek támogatása; úgy véli, hogy az EGAA-ból nyújtandó pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek a kedvezményezetteknek a munkaerőpiacra való gyors, tisztességes és fenntartható újbóli beilleszkedését célozzák, eredeti tevékenységi ágazatukon belül, vagy azon kívül; hangsúlyozza annak fontosságát, hogy felkészítsék a munkavállalókat az európai gazdaság és társadalom sürgősen szükséges zöld és digitális átállására, és támogassák őket abban; ezzel összefüggésben megismétli, hogy az Unió – többek között az EGAA-n keresztül – fontos szerepet játszik abban, hogy az európai zöld megállapodással összhangban hozzájáruljon az igazságos átmenethez szükséges képesítések finanszírozásához; 
2.	egyetért a Bizottsággal abban, hogy az EGAA-rendelet 4. cikke (2) bekezdésének a) pontjában meghatározott feltételek teljesülnek, és hogy ezért Németország jogosult az említett rendelet értelmében nyújtandó 3 085 166 EUR összegű pénzügyi hozzájárulásra, ami a 5 141 944 EUR-t kitevő összes kiadás 60 %-a, amely 4 936 274 EUR összegű személyre szabott szolgáltatásokra fordított kiadásokból, továbbá előkészítő, irányítási, tájékoztatási és nyilvánossággal kapcsolatos, valamint az ellenőrzési és beszámolási tevékenységekre szánt 205 670 EUR összegű kiadásokból áll;
3.	megjegyzi, hogy az alacsony képzettségű és idősebb munkavállalóknak sokkal kevesebb lehetőségük van arra, hogy visszatérjenek a régió munkaerőpiacára, és hogy a Goodyear vállalatnál történt elbocsátások ezeket a kiszolgáltatott csoportokat sújtották a legnagyobb mértékben; emlékeztet az elbocsátott munkavállalók profiljára, vagyis arra, hogy az elbocsátott munkavállalók több mint kétharmada 50 év feletti, és több mint a fele középfokú vagy annál alacsonyabb végzettséggel és elavult készségekkel rendelkezik, továbbá úgy véli, hogy a betöltetlen álláshelyek csökkenő tendenciájából és földrajzi eloszlásából adódóan a munkavállalóknak további személyre szabott támogatásra, különösen a továbbképzésre és átképzésre fókuszáló célzott támogatásra lesz szükségük, hogy segítséget kapjanak a foglalkoztatásba való sikeres átmenethez;
4.	megjegyzi, hogy 2025. február 20-ig összesen 915 háromoldalú szerződés jött létre a Goodyear, a munkavállalók és a transzfervállalat irányítására kiválasztott szolgáltató, a PMB International GmbH között, amelyek közül 781 Fuldára, 134 pedig Hanaura vonatkozott; üdvözli, hogy ezek a számok várhatóan növekedni fognak, ahogy egyre több megállapodás aláírására kerül sor;
3.	megjegyzi, hogy Németország minden szükséges biztosítékot megadott arra vonatkozóan, hogy a javasolt intézkedésekhez való hozzáférés és azok végrehajtása során tiszteletben tartják az egyenlő bánásmód és a megkülönböztetésmentesség elvét, hogy a nemzeti és uniós jogszabályokban a csoportos létszámcsökkentések vonatkozásában előírt követelményeknek eleget tettek, hogy a Goodyear Germany GmbH, amely a leépítések után folytatta tevékenységét, eleget tett a jogi kötelezettségeinek és a munkavállalóival szemben is ennek megfelelően járt el, hogy a kettős finanszírozást elkerülik, valamint hogy az EGAA-ból nyújtott pénzügyi hozzájárulás megfelel az állami támogatásra vonatkozó uniós eljárási és anyagi szabályoknak;
5.	hangsúlyozza, hogy Németország megerősítette, hogy az EGAA által támogatott intézkedések nem fognak részesülni más uniós pénzügyi eszközökből származó pénzügyi hozzájárulásban;
6.	megállapítja, hogy a munkavállalóknak nyújtandó személyre szabott szolgáltatások az alábbi intézkedéseket foglalják magukban: a) továbbképzési intézkedések, b) pályaorientációs tanácsadás és szakmai képzés /aktivizálási intézkedések, c) vállalkozásalapításhoz nyújtott tanácsadási szolgáltatások, d) vállalkozásalapításhoz nyújtott támogatások, e) álláskereséshez nyújtott segítség, f) továbbképzési ösztönzők, g) további ösztönzők (pl. a transzfervállalat időtartama alatti munkavállalásért járó bónusz stb.), h) képzési támogatás; üdvözli, hogy a digitális alapkészségekkel (Digitale Grundqualifizierung) kapcsolatos képzéseket fognak kínálni az egyén előzetes ismeretei alapján; hangsúlyozza, hogy a megcélzott kedvezményezettek életkorára és iskolázottsági profiljára tekintettel a személyre szabott szolgáltatások nyújtásakor figyelembe kell venni e csoportok sajátos igényeit;
7.	hangsúlyozza különösen az EGAA-rendelet 7. cikke (2) bekezdésének fontosságát, amely előírja, hogy a koordinált csomagnak előre kell jeleznie a jövőbeli munkaerőpiaci kilátásokat és a szükséges készségeket, amelyek összeegyeztethetők az erőforrás-hatékony és fenntartható gazdaságra való átállással, különös tekintettel a digitális ipar korában szükséges készségek terjesztésére; üdvözli, hogy a csomagban foglalt, az újbóli elhelyezkedést elősegítő szolgáltatások keretében előirányzott IKT-képzés és kiegészítő támogatás magában foglalja ezeket a készségeket, különösen a digitális készségek felmérését, valamint a munkavállalók számára a laptopok kölcsönzésének lehetőségére, a használatukkal kapcsolatos képzésre és a digitális tárgyú kérdéseik megválaszolására vonatkozó rendelkezéseket;
8.	emlékeztet arra, hogy az EGAA-rendelet 7. cikke (2) bekezdésének b) pontja szerint a koordinált csomag magában foglalhat különleges, korlátozott időre szóló – így többek között gyermekgondozási támogatások kifizetésére vonatkozó – intézkedéseket is az álláskeresők javasolt tevékenységekben való részvételének megkönnyítése érdekében.

